**ДО:** Министерство за правда на РМ

**ОД:** Македонско здружение на млади правници (МЗМП)

**ДАТУМ:** 09.12.2018 година

**КОМЕНТАР**

**НА ПРЕДЛОГ ЗАКОН ЗА КРИВИЧНАТА ПОСТАПКА ОД НОЕМВРИ 2018**

Почитувани,

По разгледување и анализирање на новото предлог законско решение, МЗМП во прилог испраќа неколку коментари и предлози:

1. **Во член 21** каде се уредува значењето на изразите употребени во овој Закон би упатиле на следното. Овој предлог Закон содржи посеопфатна дефиниција за тоа што претставува жртва на кривично дело, и е различна со онаа уредена во Кривичниот законик кој е исто така во фаза на измени и дополнувања. Она што ние би предложиле е внесување на предлог дефиницијата за жртва на кривично дело како што е уредено со предлог ЗКП, да се внесе и во КЗ од причина што прво, треба да се стремиме кон усогласување и хармонизирање на нашите закони, што подразбира и јасни, прецизни и еднакви дефиниции на поимите кои се користат во тие закони; и второ, дефиницијата понудена во предлог ЗКП е подобра, посоодветна и посеопфатна, поради што сметаме дека истата треба да биде употребена и во КЗ.
2. Во однос на унапредувањето што постои во предлог Законот, за испитување и работа со жртви на кривични дела, би сакале да упатиме на следното. При работа со жртва на кривично дело (а особено жртви на кривични дела трговија со луѓе, насилство, кривично дело против половата слобода и половиот морал, човечноста и меѓународното право) испитувањето треба да се случи еднаш, или по навистина екстремен случај два пати, како што тоа е уредено во Законот за правда за децата (членовите 145 и 146 од ЗПД) кога се во прашање деца жртви. **Членот 232** од новиот предлог ЗКП, уредува дека лицето може да се испита со употреба на технички средства, што би било добро да се прави со сите жртви на насилни кривични дела, а не само оние каде што органот кој ја води постапката ќе одлучи. Соочување на жртвите на вакви сериозни кривични дела со обвинетите/сторителите може да предизвика ново сериозно трауматско доживување и ревиктимизација. Така, снименото испитување понатаму ќе може да користи во постапката и е нешто што законодавецот веќе го предвидува во друг закон.
3. Во однос на начинот на испитување на жртвата на насилно кривично дело вклучително трговија со луѓе, насилство, кривично дело против половата слобода и половиот морал, човечноста и меѓународното право, а особено кога жртви се деца, МЗМП веќе подолг временски период промовира нов пристап кој се користи во голем број на земји во светот, а што би помогнал и кон подобра индивидуална процена на жртвата, нејзино поедноставно испитување, но и можност за побрза и посоодветна реакција на институциите преку што подобро ќе се исполнат потребите на самата жртва (правна помош, психосоцијална поддршка, медицинска нега, итн.).

Овој модел на сигурна куќа **(направен по примерот на Барнахус модел[[1]](#footnote-1))** би овозможил сите релевантни институтии кои се надлежни да преземаат дејствија во случаи кога имаме жртви на насилство, како што се полицијата, центарот за социјални работи, здравствените работници, обвинителството и одбраната, да бидат присутни на едно место каде постои средина блиска и пријатна за жртвата. Создавањето на т.н. “сигурна куќа” ќе придонесе кон избегнување на ризикот за ре-виктимизација и ќе биде опремен со соодветна техничка и материјална опрема што ќе се користи за првична процена и испрашување на жртвата на насилство, медицински преглед и терапија, како и правно советување. Иако првично ваквиот модел се однесува на деца жртви на насилство, ова е нешто што на територијата на РМ може да се спроведе за сите жртви на насилни кривични дела, нешто што не е непознато за нашите институции.

1. Од причина што, како што веќе наведовме погоре, КЗ е во процес на измени и дополнувања и таму веќе е прифатено користење на терминот дете во називот на кривичните дела (нешто што е обврска и утврдено со ратификуваната Конвенција за правата на детето) би упатиле дека во **член 253**, каде што се користи терминот малолетник треба да биде заменет со терминот дете.

Се надеваме дека овој документ ќе биде земен предвид и дека нашите предлози и коментари ќе бидат внесени во текстот и решенијата кои се вклучени во предлог Законот за кривичната постапка. Дополнително, ви стоиме на располагање за сите активности кои се насочени кон креирање на ефикасен систем за кривично правна заштита во нашата држава.

**Лица за контакт од МЗМП:**

* Светлана Црвенковска, 02/3220-870 и е-пошта: skjoseva@myla.org.mk

Со почит,
Зоран Дранговски, Претседател

Македонско здружение на млади правници

1. <https://childcircle.eu/2018/02/27/launch-of-renewed-action-to-promote-the-barnahus-model-in-europe/>

<https://childhub.org/en/promising-child-protection-practices/what-barnahus-and-how-it-works> [↑](#footnote-ref-1)